2016. gada 11. oktobrī Noteikumi Nr. 664

Rīgā (prot. Nr. 52  34. §)

**Noteikumi par valsts nodevu, kas maksājama par ierakstu izdarīšanu uzņēmumu reģistra žurnālā un komercreģistrā, kā arī iesniedzamo dokumentu reģistrēšanu**

Izdoti saskaņā ar likuma

"Par Latvijas Republikas Uzņēmumu reģistru"
6. panta divpadsmito daļu un

Komerclikuma 15. panta pirmo daļu

1. Noteikumi nosaka, ka par ierakstu izdarīšanu uzņēmumu reģistra žurnālā un komercreģistrā un iesniedzamo dokumentu reģistrēšanu (pievienošanu lietai) maksājama valsts nodeva, kā arī nosaka valsts nodevas apmēru, maksāšanas kārtību un atvieglojumus.
2. Valsts nodevas likmes par ierakstu izdarīšanu uzņēmumu reģistra žurnālā un komercreģistrā un iesniedzamo dokumentu reģistrēšanu (pievienošanu lietai) noteiktas šo noteikumu pielikumā.
3. Latvijas Republikas Uzņēmumu reģistra (turpmāk – Uzņēmumu reģistrs) galvenais valsts notārs ir tiesīgs izdot rīkojumu par reģistrācijas pieteikuma izskatīšanu likumā noteiktajā termiņā un pārmaksātās valsts nodevas atmaksāšanu, ja valsts nodeva samaksāta trīskāršā apmērā un Uzņēmumu reģistrs nevar izskatīt reģistrācijas pieteikumu vienas darbdienas laikā.
4. Ja pieteicējs iesniedz pieteikumu elektroniski, izmantojot Uzņēmumu reģistra pārziņā esošo speciālo tiešsaistes formu, un izsaka vēlēšanos arī valsts notāra lēmumu saņemt elektroniski, parakstītu ar drošu elektronisko parakstu vai izmantojot minēto tiešsaistes formu, valsts nodevu maksā 90 procentu apmērā no šo noteikumu pielikumā minētās valsts nodevas likmes.
5. Valsts nodevu maksā pirms attiecīgā pieteikuma iesniegšanas, izmantojot šādus maksājumu pakalpojumu veidus:
	1. ar maksājumu karti maksājumu karšu pieņemšanas terminālī Uzņēmumu reģistrā;
	2. ar maksājumu pakalpojumu sniedzēja starpniecību, kuram ir tiesības sniegt maksājumu pakalpojumus Maksājumu pakalpojumu un elektroniskās naudas likuma izpratnē;
	3. izmantojot tiešsaistes maksājuma pakalpojumu Uzņēmumu reģistra pārziņā esošajā speciālajā tiešsaistes formā.
6. Valsts nodevu ieskaita valsts pamatbudžeta ieņēmumu kontā Valsts kasē.
7. Valsts nodevu nemaksā par:
	1. ieraksta grozīšanu uzņēmumu reģistra žurnālā vai komercreģistrā, ja grozījums ir saistīts ar administratīvo teritoriju pārveidošanu, robežu vai nosaukuma maiņu, kā arī ar ielas nosaukuma vai ēkas numerācijas maiņu;
	2. reģistrācijas ieraksta izdarīšanu uzņēmumu reģistra žurnālā par uzņēmumu (uzņēmējsabiedrību), kura likvidācijas procesā likvidatora funkcijas pilda valsts iestāde;
	3. ieraksta grozīšanu uzņēmumu reģistra žurnālā vai komercreģistrā, ja ieraksts tiek izdarīts, pamatojoties uz tiesas nolēmumu;
	4. ierakstu uzņēmumu reģistra žurnālā vai komercreģistrā, kas saistīts ar maksātnespējas procesu.
8. Ja valsts notārs ir pieņēmis lēmumu atteikt vai atlikt ieraksta izdarīšanu komercreģistrā vai uzņēmumu reģistra žurnālā vai iesniedzamo dokumentu reģistrēšanu (pievienošanu lietai), valsts nodevu neatmaksā. Šo noteikumu pielikumā noteikto valsts nodevu maksā atkārtoti, ja valsts notārs ir pieņēmis lēmumu:
	1. atlikt ieraksta izdarīšanu komercreģistrā vai uzņēmumu reģistra žurnālā un pieteicējs precizētos dokumentus iesniedz pēc valsts notāra lēmumā noteiktā termiņa;
	2. atlikt iesniedzamo dokumentu reģistrēšanu (pievienošanu lietai) un pieteicējs precizētos dokumentus iesniedz pēc valsts notāra lēmumā noteiktā termiņa.
9. Atzīt par spēku zaudējušiem Ministru kabineta 2013. gada 17. decembra noteikumus Nr. 1530 "Noteikumi par ierakstu izdarīšanas Uzņēmumu reģistra žurnālā un komercreģistrā, kā arī iesniedzamo dokumentu reģistrēšanas valsts nodevu" (Latvijas Vēstnesis, 2013, 253. nr.).
10. Noteikumi stājas spēkā 2016. gada 1. decembrī.

Ministru prezidents Māris Kučinskis

Tieslietu ministrs Dzintars Rasnačs